Weerlig tref elektrisiënArgieffoto (Foto: CorinnaST, Pixabay) ŉ Elektrisiën van die Tshwane-metro se elektrisiteitsafdeling moes hospitaalbehandeling kry nadat weerlig die toerusting getref het waaraan hy tydens ŉ donderstorm gewerk het. Kingsley Wakelin, DA-stadsraadslid in wie se wyk die voorval gebeur het, sê die voorval het Maandagmiddag in Erasmia, suidwes van Pretoria se middestad, gebeur. Die elektrisiën, wie se naam nog nie bekendgemaak is nie, se hande is gebrand toe weerlig die toerusting getref het. Daar is met hom na die Unitas-hospitaal in Centurion gejaag. Sam Mgobozi, woordvoerder van die stadsraad, het Dinsdag by navraag aan Maroela Media gesê hy dra nie kennis van die voorval nie, maar het onderneem om uit te vind.